Werkers beseer ná hysbak valDrie tegnici is Maandag ernstig beseer nadat ŉ hysbak waaraan hulle gewerk, drie verdiepings ver geval het. Volgens Jeffrey Wicks, ŉ woordvoerder van Netcare 911, het die voorval by ŉ gebou in Sunninghill, Johannesburg, plaasgevind. “Na wat verneem word, was die hysbak op die derde vloer met toue vasgemaak, terwyl die tegnici herstelwerk daaraan gedoen het. Hulle het op die hysbak se dak gewerk. Die tou het gebreek en veroorsaak dat die hysbak na die vloer tuimel,” het Wicks gesê. Twee van die mans is in ŉ kritieke toestand en die ander het ernstige beserings opgedoen. Hulle is op die toneel gestabiliseer en na die Netcare Sunninghill-hospitaal geneem vir verdere behandeling. Die departement van arbeid ondersoek die voorval.